ארנון מנטבר

ארנון מנטבר (נולד ב-1 ביוני 1945) הוא מנהל ישראלי. כיהן כמנכ"ל ג'וינט ישראל, כמנכ"ל המחלקה לעלייה ולקליטה של הסוכנות היהודית, כיו"ר תוכנית עוצמה למתנדבים צעירים מארצות הברית, כמנכ"ל הפורום הישראלי לטיפוח והידוק הקשר בין ישראל לבין יהדות התפוצות, כמנהל הרשות לסטודנטים, כמנהל מרכז העלייה בצפון מערב ארצות הברית, כדובר משרד הקליטה וכמנחה הצוותים שקלטו את העולים החדשים מאתיופיה. נולד באוקראינה אחרי תום מלחמת העולם השנייה לרעיה ואברהם מנטבר, ניצולי השואה שהיו לפני פרוץ המלחמה בעליו של יקב גדול בעיירה רובנו שבפולין. בעת המלחמה הסתתרו הוריו בבונקר ובבתי תושבים אוקראינים עם בתם זיוה. לאחר המלחמה, כשהיה בן 5, עלו ארנון ומשפחתו לישראל. אביו, שהיה יזם ואיש עסקים, התחיל את דרכו בארץ כמנכ"ל מפעל קרן נס ציונה, ואחר כך הקים מפעל למיצים בשם "קפרי". המשפחה התגוררה בקריית אונו. היה עתודאי ובצה"ל שירת כקצין חינוך בין השנים 1966–1969. לאחר שחרורו מצה"ל, העביר קורסים בהכשרה מקצועית לעולים. בזמן לימודיו לתואר שני בתקשורת באוניברסיטה העברית בירושלים, מונה לעוזר דובר משרד הקליטה, וכשנה וחצי אחר כך מונה לדובר המשרד, ואחראי על מחלקת השיווק והפרסום. במקביל לדוברות וללימודים באוניברסיטה היה שחקן בנבחרת הכדורסל של בית"ר ירושלים. במסגרת הליגה הלאומית הגיעו לגמר גביע המדינה בשנת 1973. בשנים 1976–1979 עבר עם משפחתו לסן פרנסיסקו לשליחות כמנהל מרכז העלייה בצפון מערב ארצות הברית, מנכ"ל הפורום הישראלי, יו"ר עוצמה למתנדבים צעירים מארצות הברית, ומנהל הרשות לסטודנטים. בשנים אלו היה אמון על גיוס תרומות ועידוד העלייה לישראל מקרב הקהילה היהודית בחוף המערבי. במארס 1989 מונה למנכ"ל המחלקה לעלייה ולקליטה של הסוכנות היהודית. תקופה זו הייתה מהסוערות בתקופות העלייה לישראל, ובמהלכה התרחש גל העלייה מברית המועצות לשעבר. ב-1990 המחלקה בהובלתו סייעה בהעלאת וקליטת 200 אלף איש, וזאת בהשוואה ל-700 איש בלבד שנה קודם לכן. בתפקידו זה היה מעורב במבצע שלמה להעלאת יהודי אתיופיה, במסגרתו הוכפל מספר מרכזי הקליטה. המחלקה בראשותו הייתה אחראית על מיון העולים באדיס אבבה ועל קליטתם הראשונית בישראל. בסיום מבצע שלמה נשלח מנטבר ללימודים באוניברסיטת הרווארד, במסגרתם עבר קורס למנהלים בכירים בבית הספר לממשל על-שם ג'ון קנדי. ב-1995 מונה למנכ"ל ג'וינט ישראל. הג'וינט היא חברת החזקות חברתית יהודית-אמריקאית, שמפעילה חברות בנות לטיפול באוכלוסיות חלשות. התקציב הגיע ל-150 מיליון דולר לשנה. במהלך כהונתו כמנכ"ל ג'וינט ישראל פיתח את מודל השותפויות עם ממשלת ישראל. בתקופתו הוקמו ג'וינט ישראל-אשלים לפיתוח שירותים לילדים ונוער בסיכון, ג'וינט ישראל-תבת לשילוב אוכלוסיות מודרות בתעסוקה, ג'וינט ישראל-מסד קליטה לפיתוח שירותים לעולים וג'וינט ישראל-מסד נכויות לפיתוח שירותים לאנשים עם מוגבלות. בשנים אלו השקיע הארגון בשיתוף הממשלה כשני מיליארד דולר בפיתוח שירותים חברתיים בישראל במסגרת שותפויות אלה: כחצי מיליארד דולר בפיתוח שירותים לילדים ונוער בסיכון, עוד כחצי מיליארד דולר לפיתוח שירותים לזקן, כ-230 מיליון דולר בתוכניות תעסוקה וכ-180 מיליון דולר בפיתוח שירותים לצעירים ועולים. כמו כן, בתקופה זו השקיע הג'וינט כ-155 מיליון דולר במתן מענים בתקופות של חירום - מהאינתיפאדה השנייה ועד למבצע עופרת יצוקה. בשנת 2000 עשה ארנון מנטבר פסק זמן קצר מתפקידו כמנכ"ל ג'וינט ישראל, ועבר לניו יורק, שם עסק בנושאים הומניטריים בינלאומיים, כגון אסון הצונאמי וקוסובו. בהובלתו זכה ארגון ג'וינט ישראל בשנת 2007 בפרס ישראל. בנימוקיהם לבחירה בארגון כתבו חברי הוועדה כי "ג'וינט ישראל הוא ארגון המונע על ידי שליחות ומומחיות בלתי מעורערים בקידומה של החברה בישראל. החזון, המטרות והיעדים של הג'וינט שואבים את כוחם בתפיסה חברתית הומניטרית ושוויונית". ביוני 2014 סיים את תפקידו כמנכ"ל ג'וינט ישראל. החליף אותו פרופ' יוסי תמיר, אשר שימש כמנכ"ל ג'וינט ישראל-אשל – לפיתוח שירותים למען הזקן, שותפות של ג'וינט ישראל והממשלה. מנטבר ממשיך לפעול במסגרת הציבורית כיו"ר בהתנדבות של המרכז להגירה בינלאומית וקליטה (CIMI) . המרכז עוסק בתופעת ההגירה הבלתי מוסדרת ברחבי העולם. המרכז להגירה בינלאומית וקליטה עוסק בנושאי הגירה, הסדרת תחום עובדים זרים, מניעת סחר בבני אדם ועוד. בשנת 2012 זכה המרכז בעיטור נשיא המדינה למניעת סחר בבני אדם. מדיה וקבצים בנושא ארנון מנטבר בוויקישיתוף עליית יהודי ברית המועצות לשעבר - סיפורן של תחנות המעבר. דברי ארנון מנטבר נציג ישראל בנושא הקליטה בכנס הוועדה לביטחון אירופה ESCO כנס הוועדה לביטחון אירופה ESCO | תקציר הכנס ואג'נדה אתר הוועדה לביטחון אירופה ESCO ארנון מנטבר, ‏הפליטים האוקראינים: חשוב שישראל תקבע עקרונות אנושיים והגיוניים שינחו אותה, באתר מעריב אונליין, 24 במרץ 2022 כנס התפוצה של גאינה בניו יורק | ארנון מנטבר מרצה על חשיבותן של קהילות בתפוצה ועידוד שמירת הקשר איתן דור לעלייה מברית המועצות | הסיפור שלא סופר של תחנות המעבר - סרטון באתר יוטיוב ריאיון עם דן סממה ערוץ 1 | העלאת יהודי אתיופיה במבצע שלמה ארנון מנטבר, להבחין בין פליטים למהגרי עבודה, באתר TheMarker‏, 29 ביוני 2010 הזווית השלישית | ארנון מנטבר מסכם קדנציה ליאת רון, ‏פורטפוליו/ ארנון מנטבר, באתר גלובס, 1 בינואר 2009 דברי ארנון מנטבר בכנס 5 שנים ל"מפתח", סרטון באתר יוטיוב ארנון מנטבר מתארח בתוכנית "גלובוס" לרגל 100 שנים לארגון הג'וינט טלי חרותי-סובר, "היהודים האמריקאים הצעירים כבר לא רוצים לתרום לישראל", באתר TheMarker‏, 23 במאי 2014 כנס ישראל 2021 | ריאיון עם ארנון מנטבר מנכל ג'וינט ישראל, סרטון באתר יוטיוב ארנון מנטבר בטקס קבלת אות יקיר העיר קריית שמונה ארנון מנטבר, מנכ"ל ג'וינט-ישראל, בשיחה עם יעקב אגמון, סרטון באתר יוטיוב ארנון מנטבר בשיחה עם דניאל בן סימון ארנון מנטבר בטקס קבלת פרס ישראל 2007 אלן גיל וראלף גולדמן מהנהלת הג׳וינט העולמי בטקס הפרידה ממנכ״ל ג׳וינט ישראל ארנון מנטבר סדר יום עם קרן נויבך - לכמה כסף זקוקה משפחה כדי לקבל ביטחון תזונתי? מקבץ סרטונים מארכיון הטלוויזיה הישראלית אתר CIMI - Center of International Migration & Integration - המרכז להגירה בינלאומית ולקליטה ראיון עם ארנון מנטבר בערוץ הכנסת | מרץ 2024, סרטון בערוץ "Eyal Lerner", באתר יוטיוב (אורך: 06:41) השחיתות של יבוא עובדים זרים באופן פרטי מתחדשת בחסות המלחמה - כתבה מאתר TheMarker נובמבר 2023 ספרו החדש של ארנון מנטבר - At Home Away from Home: Building Diaspora Organizations (הוצאת AMAZON) כיצד בונים תפוצה - יהונתן אברמסון על ספרו החדש של ארנון מנטבר At Home Away from Home: Building Diaspora Organizations סיפורה של רעיה מנטבר-תהילים בימי השואה (10 דקות) סיפור משפחת מנטבר-תהילים בימי השואה (45 דקות) אתר הפורום הישראלי. המרכז להגירה בינלאומית וקליטה (CIMI).